b"\n_START_ARTICLE_\nEfecte papallona\n_START_PARAGRAPH_\nL'efecte papallona \xc3\xa9s el nom popular que correspon al concepte t\xc3\xa8cnic de la \xc2\xabdepend\xc3\xa8ncia exponencial de les condicions inicials\xc2\xbb en la teoria del caos. La idea \xc3\xa9s que petites variacions en les condicions inicials d'un sistema din\xc3\xa0mic poden produir grans variacions en el comportament del sistema a llarg termini._NEWLINE_Edward Lorenz va ser el primer a analitzar aquest efecte en un treball de 1963 per a l'Acad\xc3\xa8mia de Ci\xc3\xa8ncies de Nova York, en un model simplificat de la convecci\xc3\xb3 atmosf\xc3\xa8rica. Lorenz realitz\xc3\xa0 uns c\xc3\xa0lculs amb ordinador amb un sistema de tres equacions diferencials i, posteriorment, els repet\xc3\xad no des del comen\xc3\xa7ament, sin\xc3\xb3 a mig c\xc3\xa0lcul i utilitzant com a condicions inicials un dels valors intermedis del c\xc3\xa0lcul anterior, arrodonit a un cert nombre de xifres decimals. _NEWLINE_A difer\xc3\xa8ncia del que es podia esperar, el resultat final no fou el mateix en ambd\xc3\xb3s casos, sin\xc3\xb3 que el segon divergia exponencialment del primer. Aquesta diverg\xc3\xa8ncia era provocada per la petita difer\xc3\xa8ncia en les condicions inicials causada per l'arrodoniment, fet que pos\xc3\xa0 de manifest que, en determinats sistemes din\xc3\xa0mics no lineals, les difer\xc3\xa8ncies en condicions inicials poden ampliar-se exponencialment, impossibilitant-ne la predicci\xc3\xb3 a nivell pr\xc3\xa0ctic. Una versi\xc3\xb3 molt simplificada de la idea, utilitzada pel mateix Lorenz, \xc3\xa9s que, per molt precisos que es feren els c\xc3\xa0lculs per predir l'oratge, el simple aleteig d'una papallona podria provocar canvis dr\xc3\xa0stics a llarg termini i fer-ne inv\xc3\xa0lids els c\xc3\xa0lculs._NEWLINE_La conseq\xc3\xbc\xc3\xa8ncia pr\xc3\xa0ctica de l'efecte papallona \xc3\xa9s que en sistemes complexos com ara l'estat de l'oratge o la borsa de valors \xc3\xa9s molt dif\xc3\xadcil realitzar prediccions precises. Els models finits que tracten de simular aquests sistemes necess\xc3\xa0riament descarten informaci\xc3\xb3 sobre el sistema i els esdeveniments que s'hi associen. Aquests errors s\xc3\xb3n magnificats en cada unitat de temps simulada fins que l'error resultant arriba a ser prou important com per eliminar la validesa de la simulaci\xc3\xb3. _NEWLINE_Nogensmenys, cal tenir en compte que la met\xc3\xa0fora de l'efecte papallona tal com la va enunciar Lorenz \xc3\xa9s enganyosa: en realitat, un sistema com l'atmosfera \xc3\xa9s altament dissipatiu i les min\xc3\xbascules difer\xc3\xa8ncies en condicions inicials tendeixen a desapar\xc3\xa8ixer m\xc3\xa9s que no pas a amplificar-se (vegeu els articles \xc2\xabsistema din\xc3\xa0mic\xc2\xbb i \xc2\xabteoria del caos\xc2\xbb per a una discussi\xc3\xb3 m\xc3\xa9s aprofundida)._NEWLINE_El terme s'ha popularitzat en ser usat com a argument d'articles de divulgaci\xc3\xb3, novel\xc2\xb7les i pel\xc2\xb7l\xc3\xadcules que, en la seva majoria, poc tenen a veure amb la teoria del caos. Eric Bress i Jonathan Mackye Gruber van portar al cinema una pel\xc2\xb7l\xc3\xadcula de nom L'efecte papallona, que tracta sobre les conseq\xc3\xbc\xc3\xa8ncies de petits canvis en la vida d'un \xc3\xa9sser hum\xc3\xa0."